Pe o insulă unde umbrele trecutului încă bântuie, un mister vechi de o sută de ani nu poate rămâne nedeslușit. Mai ales când adevărul ar putea salva o viață. 1907. În seara dinaintea celei de-a cincea aniversări a lui Poppy Pendleton, copila doarme liniștită în camera ei din castelul familiei sale din Thousand Islands, în timp ce părinții ei sărbătoresc alături de elita societății newyorkeze. În dimineața următoare, Poppy dispare fără urmă, iar tatăl ei este găsit mort în fumoarul castelului. Sfâșiată de durere, Amelia Pendleton se luptă să-și găsească fiica sau măcar să descopere ce s-a întâmplat. 1992. Chloe Ridell locuiește în apropiere de Castelul lui Poppy, lăsat acum în paragină, dar nu este interesată de misterul dispariției fetei, care-i captivează pe turiști și localnici. Preocuparea ei este să administreze cu înțelepciune moștenirea lăsată în urmă de bunicii ei – Insula Koster și magazinul lor de dulciuri. Însă totul se schimbă atunci când o fată pe nume Emma ajunge la ușa lui Chloe, cu doar câteva lucruri în bagaj, printre care și un album vechi, care o leagă de enigmele familiei Pendleton. Când Logan, un reporter, vine la bombonerie și pune întrebări despre bunicul ei, Chloe decide să-l ajute să dezgroape trecutul, pe care ea ar fi preferat să-l lase în uitare. Curând descoperă că adevărul tulburător despre dispariția lui Poppy ar putea salva viața Emmei, iar Chloe și Logan își unesc forțele pentru a afla ce s-a întâmplat pe Insula Koster cu mult timp în urmă.